Brukte personlig historie i tale: Får krass kritikk
Det som skulle være en gripende historie om konsekvensene av Joe Bidens sviktende innvandringspolitikk, ble noe helt annet... I forrige uke satte den republikanske senatoren Katie Britt (42) seg ned foran et kamera ved kjøkkenbordet i hjemmet i Alabama.  Der fortalte hun engasjert om tradisjonelle verdier, den amerikanske drømmen, og frykten for at nettopp denne drømmen skulle bli knust om sittende president Joe Biden får fire nye år ved makten.  Talen var en respons på Bidens State of the Union-tale den 8. mars – en årlig tradisjon der USAs president skal informere Kongressen om «rikets tilstand».  Tradisjon tro lager partiet som ikke sitter ved makten en mot-tale, og i år var det Alabama-senatoren som sto for denne.  Som mang en amerikansk (og norsk) politiker før henne, valgte Britt å dele historien om et personlig møte for å underbygge sin argumentasjon. Denne gangen mot Bidens håndtering av situasjonen ved USAs sørlige grense til Mexico.  Senatoren fortalte at hun hadde møtt en kvinne i byen Del Rio i Texas.  – Hun delte sin historie med meg. Hun hadde blitt utsatt for menneskehandel av kartellene, det begynte da hun var 12 år gammel.  – Hun fortalte meg ikke bare at hun hadde blitt voldtatt hver dag, men hvor mange ganger om dagen hun ble utsatt for overgrep, sa Britt i talen hjemme på kjøkkenet, øyensynlig berørt.  I talen insinuerte senatoren at overgrepene skal ha funnet sted i USA, på Bidens vakt.  – Vi ville ikke akseptert at dette skjer i et land i den tredje verden. Dette er Amerikas forente stater, og det er på høy tid at vi begynner å oppføre oss som det, sa senatoren.  Men så kom reaksjonene.  Skjedde i virkeligheten under Bush Kvinnen hun snakket om, Karla Jacinto Romero, fortalte søndag til CNN at hun ble utsatt for menneskehandel før Biden vant presidentvalget i 2020.  I virkeligheten ble hun utsatt for menneskehandel da George W. Bush var president, mellom 2004 og 2008. I perioden var Joe Biden senator.  – Jeg samarbeider sjelden med politikere, fordi de etter min mening bare er ute etter et bilde. De vil bare ha ett bilde – og det er ikke rettferdig, sa Romero til CNN.  – Bør ta hensyn  Til Politico forteller Romero at hun i dag jobber som talsperson for mange ofre som ikke har noen stemme.  – Jeg vil virkelig at de skal være empatiske – alle guvernørene og alle senatorene, når det kommer til spørsmålet om menneskehandel. Det er millioner av gutter og jenter som forsvinner hele tiden. Folk som virkelig blir utsatt for trafficking og misbrukt, som Britt nevnte: – Jeg mener Britt bør ta hensyn til hva som virkelig skjedde før hun forteller en historie av den størrelsesordenen, sier Romero til Politico.  Til CNN sier Romero at hun aldri ble utsatt for menneskehandel i USA, slik senatoren insinuerer i talen. Hun ble heller ikke utsatt for menneskehandel av meksikanske karteller, men av en hallik som opererte som en del av en familie som fanget sårbare jenter og tvang dem inn i prostitusjon.  Avviser kritikken Den republikanske senatoren har foreløpig ikke kommet med noen beklagelse. Hennes kommunikasjonssjef, Sean Ross, har bekreftet til Washington Post at det var Karla Jacinto Romero senatoren hadde snakket om i talen.  Kommunikasjonssjefen avviste samtidig at senatorens språk hadde vært misvisende.  Under et intervju med Fox News’ Shannon Beam ble Britt spurt om hun hadde ment å fortelle historien slik at folk skulle tro at det hun beskrev hadde skjedd under Bidens tid som president.  – Nei, Shannon, svarte Britt, før hun fortsatte å kritisere presidentens håndtering av grensen.  – Jeg sa tydelig at jeg snakket med en kvinne som fortalte meg at hun hadde blitt utsatt for menneskehandel som 12-åring. Så jeg sa ikke en tenåring, jeg sa ikke en ung kvinne, men en voksen kvinne. En kvinne, som ble utsatt da hun var 12, sa senatoren til Fox News. 
Den republikanske senatoren Katie Britt benyttet historien om et personlig møte i sin mot-tale til Joe Bidens State of the Union-tale torsdag i forrige uke.  Historien handlet om Karla Jacinto Romero, som ble utsatt for menneskehandel mellom 2004 og 2008.  Kritikere mener Britt insinuerte at historien hadde skjedd under Bidens tid som president. Romero reagerer på at hennes historie blir benyttet til politiske formål. 